贈郭承務蘆鴈
作者：白玉蟾
朝代：宋

paragraphs: 畫士郭熙畫之冠，郭熙去後名未斷。
其裔復有郭萬里，胸中丹青飽無限。
爲誰作此蘆鴈圖，傑出南齊宇文煥。
烟水瀟瀟風捲蘆，沙邊鴻鴈暮相呼。
瀟瀟洞庭此秋景，世間此畫知有無。
幻出棲鴈三四隻，八九葉蘆橫古磧。
欲宿未宿嘹唳聲，漁舟泊岸山烟黑。
秋風吹落梧葉黄，過鴈往往歸衡陽。
橫空書字人不識，飛過有影沉滄浪。
落霞浸水江村暮，數隻翱翔回古渡。
引領舉喙啄荷花，飛越戍樓西畔去。
雲寒月淡西塞秋，幾聲凄切惹人愁。
岸頭飛共丹楓落，打團成陣訪沙鷗。
似此景物似此意，君今畫之不難事。
數幅鵝溪冰雪縑，須臾掃出蘆鴈市。
世間豈無學畫者，未必有與君相似。
我欲致之篋笥間，滿笥爽氣生秋寒。
恐君此畫無人見，有畫鬭者誰敢戰。
掛於幽軒素壁間，一日須看千百遍。